En nom de nostre seigneur amen. L’an de l’incarnation d’icellui courent mil trois cens quatre vins et dix neuf, le huitieme jour du mois d’auril apres Pasques, je Jehan le Nain clerc procureur monseigneur le duc de Bourgoingne, sauoir faiz à tous presens et aduenir que je transporte, baille et deliure a reuerend pere en Dieu frere Robert de Baubigney, docteur en decret, abbe du monastiere Saint Estienne de Diion, vng debt de cinq frans d’or, du coing real de bon or et de juste pois, que me doit Philibert Griuot de Janley, en lettres de duc pour la cause contenue en icelles, lesquelles lettres, j’ay bailliez au dit monseigneur l’abbe; et ce je faiz, pour accort fait entre le dit monseigneur l’abbe et moy, dont je me tien pour bien content et du quel debt je li dis Jehan me deueix, et le dit monseigneur l’abbe en inueix, et le constitue en ce procureur pour iceulx cincq frans d’or pranre, leuer, requerir et demander au dit Philibert aux termes contenuz et dites lettres et les conuertir a son proffit. Et promet, je le dis Jehan le Nain, par mon serement pour ce donne corporelment aux sains euuangilles de Dieu et soubz l’obligacion de tous mes biens tant meubles comme heritaiges, presens et aduenir, quelxconques, ce present transport auoir et tenir ferme estable et aggreable, et non jamais contre venir en aucune maniere, mais le dit transport condure, garantir, deffendre et faire en pais tenir enuers et contre tous au dit monseigneur l’abbe, et faire et prester tout ce que en cas d’euiction et de garantie puet et doit appartenir. En renuncent quant a ce, je li dis Jehan, par mon dit serement et soubz l’obligation que dessus, a toutes excepcions de decepcion quelxconques a ce contraires, a toutes lettres, graces, priuileges et dispensation de serement empetre et a impetrer, au droit reprouant general renunciation. Et a l’obseruance des choses dessus dites je li dis Jehan vieulx estre contraint et execute ainsi comme de chose adiugie par la court mon seigneur le duc de Bourgoingne, a la juridition et contraincte de laquelle court quant a ce je submet moy mes hoirs et tous mes biens. En tesmoing de ce, j’ay requis et obtenu le seel de la court de mondit seigneur le duc estre mis a ces presentes lettres faites et passees en la presence de Jehan le Bon de Diion, clerc coadiuteur du notaire du dit lieu pour mon dit seigneur. Presens: maistre Jehan Juliot, clerc licencie en lois, et maistre Guillaume d’Argey clerc, tesmoings a ce appellez et requis, l’an et le jour dessuz dis. — Jehan le Bon.